b'\n_START_ARTICLE_\nKateholamini\n_START_PARAGRAPH_\nKateholam\xc3\xadni so organske spojine s simpatikomimeti\xc4\x8dnim delovanjem, sestavljene iz aromatskega katehola (benzen z dvema hidroksilnima skupinama) in alifatskega aminskega dela. Mednje spadajo na primer adrenalin, noradrenalin in dopamin. \xc5\xa0tevilni psihostimulansi so analogi kateholaminov._NEWLINE_So derivati aminokisline tirozina.  Tirozin nastane s hidroksilacijo fenilalanina s pomo\xc4\x8djo encima fenilalanin-hidroksilaze, prav tako pa ga telo pridobi iz beljakovin v prehrani. Celice, ki proizvajajo in izlo\xc4\x8dajo kateholamine, uporabljajo razli\xc4\x8dne reakcije pretvorbe tirozina preko L-dope do dopamina. Odvisno od celice se lahko dopamin nadalje pretvori do noradrenalina in naprej do adrenalina._NEWLINE_Visoke ravni kateholaminov v krvi so povezane s stresom. Med tako imenovanim odzivom boja ali bega se namre\xc4\x8d iz nadledvi\xc4\x8dnic sprostijo velike koli\xc4\x8dine adrenalina in noradrenalina. Nekateri zna\xc4\x8dilni u\xc4\x8dinki so zve\xc4\x8dana hitrost bitja srca in zvi\xc5\xa1ana raven glukoze v krvi.\n_START_SECTION_\nZgradba\n_START_PARAGRAPH_\nV kemijski zgradbi kateholaminov je prisoten benzenov obro\xc4\x8d z dvema hidroksilnima skupinama, vmesno etilno verigo in kon\xc4\x8dno aminsko skupino. Feniletanolamini, kot je na primer noradrenalin, imajo na etilni skupini \xc5\xa1e vezano hidroksilno skupino.\n_START_SECTION_\nMesto sinteze\n_START_PARAGRAPH_\nKateholamini nastajajo zlasti v kromafinih celicah sredice nadledvi\xc4\x8dnice in v postganglijskih vlaknih simpati\xc4\x8dnega \xc5\xbeiv\xc4\x8devja. Dopamin, ki deluje kot \xc5\xbeiv\xc4\x8dni prena\xc5\xa1alec v osrednjem \xc5\xbeiv\xc4\x8devju, se tvori v ve\xc4\x8djih koli\xc4\x8dinah v telesih \xc5\xbeiv\xc4\x8dnih celic v dveh predelih mo\xc5\xbeganskega debla, v \xc4\x8drna substanca|\xc4\x8drni substanci in ventralni tegmentalni arei._NEWLINE_Podobna, z melaninom pigmentirana telesa \xc5\xbeiv\xc4\x8dnih celic v modrem jedru proizvajajo noradrenalin.\n_START_SECTION_\nSinteza\n_START_PARAGRAPH_\nPrvi kateholamin, ki nastaja v seriji iz dope, je dopamin. Z nadaljnjo modifikacijo le-tega pa nastaneta noradrenalin in adrenalin. Encim dopamin-hidroksilaza potrebuje kot kofaktor baker, DOPA-dekarboksilaza pa piridoksal fosfat (kofaktorja nista prikazana na spodnji shemi). Hitrost omejujo\xc4\x8da stopnja pri sintezi kateholaminov je hidroksilacija tirozina.\n_START_SECTION_\nRazgradnja\n_START_PARAGRAPH_\nRazpolovna doba kateholaminov v krvnem obtoku je nekaj minut. Razgradijo se bodisi z metilacijo z encimom katehol-O-metiltransferazo (COMT) bodisi z deaminacijo z monoaminskimi oksidazami (MAO). _NEWLINE_Zaviralci monoamin oksidaze se ve\xc5\xbeejo na monoamin oksidaze in tako zavirajo razgradnjo kateholaminov in nekaterih drugih monoaminov.'